ฝ่ายวางแผนองค์กร

20 พฤศจิกายน 2567

**โตโยต้า ถนนสีขาว รับรางวัล**

**Prime Minister Road Safety Award ต่อเนื่องเป็นปีที่ 7**

**บริษัท โตโยต้า มอเตอร์ ประเทศไทย จำกัด รับรางวัล Prime Minister Road Safety Award ประจำปี 2567 นับเป็น การได้รับรางวัลต่อเนื่องเป็นปีที่ 7 ติดต่อกัน จากโครงการ “โตโยต้าถนนสีขาว” โดยมี นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงมหาดไทย ให้เกียรติเป็นผู้มอบรางวัล ให้แก่ นายนันทวัฒน์ ศรีวรัตน์อัชกุล ผู้ช่วยกรรมการผู้จัดการใหญ่ บริษัท โตโยต้า มอเตอร์ ประเทศไทย จำกัด ในงานสัมมนาวิชาการระดับชาติ เรื่อง ความปลอดภัยทางถนน ครั้งที่ 16 “ สานพลังเข้มข้น สร้างกลไกเข้มแข็ง เพื่อถนนไทยปลอดภัย (Road Safety Stronger Together)” เมื่อวันที่ 20 พฤศจิกายน 2567 ที่ผ่านมา ณ อิมแพ็ค ฟอรั่ม เมืองทองธานี**

โครงการ “โตโยต้า ถนนสีขาว” เป็นหนึ่งในกิจกรรมหลักภายใต้นโยบายด้านความรับผิดชอบต่อสังคมของบริษัท โตโยต้า มอเตอร์ ประเทศไทย จำกัด ที่ดำเนินงานต่อเนื่องมากว่า 36 ปี เพื่อสร้างความปลอดภัยและลดอุบัติเหตุบนท้องถนน ผ่านการให้ความรู้ ปลูกฝังจิตสำนึกด้านความปลอดภัยในการใช้รถ ใช้ถนน และนำไปสู่การเปลี่ยนแปลงพฤติกรรมการขับขี่ ซึ่งตลอดระยะเวลาที่ผ่านมา โตโยต้าถนนสีขาว สามารถสร้างเครือข่ายสังคมแห่งการเรียนรู้และปลูกฝังจิตสำนึกด้านความปลอดภัยในการใช้รถ ใช้ถนน ให้กับประชาชนมากกว่า 223,000 คน (ข้อมูลสะสม ณ ปี 2566) พร้อมทั้งมุ่งส่งเสริมการมี **“วินัยและน้ำใจ”** ให้กับสังคมไทย ด้วยการกำหนดจุดมุ่งหมายในการรณรงค์ให้ผู้ใช้รถใช้ถนนทุกคน มาร่วมเป็นส่วนหนึ่งในการ **“สร้างสังคมคนขับรถดี”** ภายใต้ 4 องค์ประกอบสำคัญ ได้แก่ 1) การสร้างทักษะในการขับขี่ 2) มีน้ำใจให้เพื่อนร่วมทาง 3) มีวินัยจราจร และ 4) ลดความเร็ว และไม่ประมาท

สำหรับรางวัล **Prime Minister Road Safety Award** ประจำปี 2567 ที่โตโยต้าถนนสีขาวได้รับต่อเนื่องมาเป็นปีที่ 7 นี้ ได้ผ่านการพิจารณาคัดเลือกจากคณะกรรมการผู้ทรงคุณวุฒิและภาคีเครือข่ายด้านความปลอดภัยทางถนน โดยการดำเนินกิจกรรมและการรณรงค์เพื่อลดอุบัติเหตุของโตโยต้า ถนนสีขาว มุ่งเน้นการปรับปรุงใน 3 ด้าน ได้แก่ **“คน รถ ถนน”**

**1) ปัจจัยด้านคน** ประกอบด้วย 3 กลยุทธ์หลัก ได้แก่ **1.1) ให้ความรู้ 1.2) สร้างจิตสำนึกและการตระหนัก 1.3) ยกระดับให้เกิดการเปลี่ยนแปลงพฤติกรรมของผู้ขับขี่** ผ่านกิจกรรม เช่น จัดอบรมหลักสูตรขับขี่ปลอดภัย Toyota Mobility Driving (MOD) ซึ่งได้รับการพัฒนาหลักสูตรมาจาก Mobilitas ประเทศญี่ปุ่นและหลักสูตรจากกรมการขนส่งทางบก, ศูนย์พัฒนาศักยภาพผู้ขับขี่รถยนต์โตโยต้า , พัฒนาสื่อการเรียนรู้การคาดการณ์อุบัติเหตุในรูปแบบวิดีโอ (Hazard Perception Training VTR) ร่วมกับกรมการขนส่งทางบก, จัดนิทรรศการ “เจอกับตัว สตูดิโอ” เพื่อรณรงค์ลดความเร็วในการขับขี่เพื่อลดความสูญเสียจากการเกิดอุบัติเหตุ ภายใต้แนวคิด “ยิ่งเร็ว ยิ่งสูญเสียเร็ว” รวมถึง จัดกิจกรรม “ขับดีได้ดี” (Line Speed Tracking) ซึ่งเป็นการแข่งขันการขับขี่รถด้วยการใช้ความเร็วที่เหมาะสมผ่านแอปพลิเคชัน เพื่อรณรงค์เรื่องการลดความเร็วในการขับขี่ ซึ่งมี สำนักงานเครือข่ายลดอุบัติเหตุ(สคอ.) สนับสนุนร่วมประชาสัมพันธ์โครงการ เป็นต้น

**2.) ปัจจัยด้านรถ** เป็นการทำกิจกรรมเพื่อตรวจเช็กและเตรียมความพร้อมของผู้ขับขี่และรถยนต์ เพื่อช่วยลดอัตราการเกิดอุบัติเหตุในการเดินทางช่วงเทศกาลปีใหม่และสงกรานต์ ด้วยกิจกรรม เช่นจัดจุดพักรถ โดยมีการตั้งบูธรณรงค์และให้บริการผู้ที่เดินทางผ่านจุดบริการทางหลวง**,** เข้าร่วมโครงการของภาคีเครือข่ายตรวจรถฟรีขับขี่ปลอดภัย ซึ่งให้ประชาชนได้รับบริการตรวจเช็กสภาพรถยนต์ฟรี มากกว่า 24 รายการ รวมถึงติดตั้งอุปกรณ์ป้องกันการลืมเด็กไว้ในรถตู้รับส่งนักเรียนให้กับโรงเรียนต้นแบบ 2 โรงเรียน (Smart School Bus) เป็นต้น

**3.) ปัจจัยด้านถนน** ทำการปรับปรุงจุดเสี่ยงทางถนนมากกว่า 60 จุด ผ่านการติดตั้งป้ายเตือน ปรับปรุงเส้นจราจร เป็นต้น ใน 6 จังหวัด ได้แก่ ฉะเชิงเทรา พระนครศรีอยุธยา เชียงใหม่ สุราษฎร์ธานี นครราชสีมา สมุทรปราการ เพื่อช่วยลดความเสี่ยงในการเกิดอุบัติเหตุทางถนนได้อย่างมีนัยสำคัญ

บริษัทฯ ยังคงมุ่งมั่นดำเนินโครงการโตโยต้า ถนนสีขาว เพื่อขับเคลื่อนสังคมไทยสู่การเป็นสังคมแห่งความปลอดภัยภายใต้การสร้าง “สังคมคนขับรถดี” อันจะนำไปสู่การลดจำนวนอุบัติเหตุ ป้องกันการสูญเสียชีวิตและทรัพย์สิน ควบคู่กับการส่งเสริมให้เกิดความยั่งยืนของสังคมไทยผ่าน “เป้าหมายการพัฒนาที่ยั่งยืน” (Sustainable Development Goals) ต่อไป